|  |  |  |
| --- | --- | --- |
|  | **Lausuntoyhteenveto** |  |
|  |  | Liitetieto |
| Tieto-osasto / Turvallisuusyksikkö |  | LVM/2372/03/2017 |
| Tuomas Kallio | 19.3.2018 |  |
|  |  |  |

Luonnos hallituksen esitykseksi sähköisen viestinnän palveluista annetun lain muuttamisesta

Liikenne- ja viestintäministeriö pyysi lausuntoja luonnokseen hallituksen esitykseksi sähköisen viestinnän palveluista annetun lain (917/2014) muuttamisesta.

Esitysluonnos koskee matkapuhelinliittymien puhelinmarkkinointikiellon jatkamista kolmen vuoden määräajan ja tiettyihin rikoksiin liittyvien henkilötietojen käsittelyoikeuksista säätämistä.

Esitysluonnos on valmisteltu osana hallituksen kärkihanketta säädösten sujuvoittamisesta. Esivalmistelun perusteella esitys on rajattu koskemaan vain kiireellisiä muutostarpeita.

Lausuntoja annettiin 13 kappaletta. Lausunnon antoivat:

DNA Oyj

Elisa Oyj

Finnet-liitto Ry

Kilpailu- ja kuluttujavirasto

Kuluttajaliitto – Konsumentförbundet ry

Oikeusministeriö

Suomen Asiakastieto Oy

Telia Finland Oyj

Tietoliikenteen ja tietotekniikan keskusliitto, FiCom ry

Tietosuojavaltuutettu

Valtiovarainministeriö

Viestintävirasto

Käräjäoja Kari

**Väärinkäytösten käsittelyoikeudet**

Viestintävirasto, Finnet-liitto Ry, FiCom Ry ja Telia Finland Oyj kannattavat ehdotusta. Viestintäviraston näkemyksen mukaan asiasta voitaisiin kuitenkin sektorikohtaisen erityislainsäädännön sijaan säätää henkilötietoja koskevassa yleissäädännössä. Oikeusministeriö (OM) suhtautuu ehdotuksen tavoitteisiin myönteisesti. OM:n näkemyksen mukaan pitäisi säätää siitä, miten tietojen siirto teleyritysten välillä tapahtuu. OM haluaisi poistaa viittaukset rekisteriin ja korvata rekisteröimisen tallentamisella. OM pitää tietosuoja-asetukseen perustuvien rekisteröidyn oikeuksien ja vapauksien suojatoimia tässä lakiehdotuksessa melko kevyinä. OM tuo esille hallituksen esityksessä tietosuojalakiksi ehdotetun suojatoimissäännöksen soveltamismahdollisuuden yleislakina täydentävästi myös tämän sähköisen viestinnän palveluista annetun lain erityisten suojatoimien lisäksi.

Elisa Oyj haluaisi säilyttää käsittelymahdollisuuden myös väärinkäytösten epäilyn osalta. DNA:n näkemyksen mukaan listaaminen tulisi sallia rikostyypeissä, jotka on mainittu rikoslain luvuissa 36-39. FiCom esittää, että säännöksen 2 momentin rikosnimikkeisiin lisättäisiin velallisen epärehellisyys ja törkeä velallisen epärehellisyys. DNA:n näkemyksen mukaan sanamuodon "rikokset on tehty viestintäpalvelua käyttäen" sijaan laissa tulisi olla maininta teleyrityksen olemisesta rikoksen osapuolena. Rikosta ei ole tehty viestintäpalvelua käyttäen, jos henkilö on varastanut operaattorilta laitteita ja DNA pitää tärkeänä, ettei laki rajaa em. tilanteita pois. Myös Elisa Oyj mahdollistaisi samasta syystä käsittelyoikeuden koskemaan myös muita kuin viestintäpalveluiden avulla tehtyjä väärinkäytöksiä.

DNA:n mukaan rekisteröityjen piirin rajaaminen viestintäpalveluiden käyttäjiin ja tilaajiin, on ongelmallinen määrite. Rikoksen tekijä voi olla joku muukin kuin sähköisen viestinnän palveluja koskevassa laissa määritelty teleyrityksen "tilaaja" tai "käyttäjä". DNA ehdottaa poistamaan ensimmäisestä momentista sanat: "tilaajien ja käyttäjien tekemistä".

Tietosuojavaltuutetun mukaan kyseinen luonnos hallituksen esityksestä antaa teleyrityksille hyvin laajan oikeuden käsitellä rikostuomioihin ja rikkomuksiin liittyviä henkilötietoja. Toisin kuin aikaisemmassa, lupaan perustuvassa rekisterissä, jolloin rekisteriin kerättiin tietoja hakijoiden käsityksen mukaan rikollisista teoista, sisältää nyt ehdotettu pykälä tietoa tosiasiallisista rikostuomioista, joihin tilaaja tai käyttäjä on tuomittu. Tietosuojavaltuutettua epäilyttää myös mistä rekisterinpitäjä kyseiset, rikostuomioita koskevat tiedot saa. Tietosuojavaltuutetun mukaan luonnoksessa ehdotetut suojatoimet eivät vaikuta vastaavan tietosuoja-asetuksesta tulevia vaatimuksia. Tietosuojavaltuutetun mukaan myös henkilötietojen käsittely ylikansallisessa liiketoiminnassa tulisi ottaa huomioon. Hallituksen esityksessä on tarkasteltava myös henkilötietojen suojaa siinä tapauksessa, että henkilötietoja käsittelyevä yritys on sijoittautunut Suomen ulkopuolelle.

**Matkapuhelinliittymien puhelinmarkkinoinnin kielto**

DNA Oyj, Telia Finland Oyj, Elisa Oyj, Kuluttajaliitto, FiCom ry ja oikeusministeriö kannattavat puhelinmarkkinointikiellon jatkamista määräaikaisena.

Kuluttajaliitto haluaisi lisätä myös laajakaista- ja tv-palvelut osaksi puhelinmarkkinointikieltoa. Operaattorit eivät pidä sitä tarpeellisena, koska niiden osalta numeroiden siirroissa ei ole samanlaista ongelmaa kuin puhelinliittymien osalta oli ennen matkapuhelinliittymien puhelinmarkkinoinnin kiellon säätämistä.

Viestintäviraston näkemyksen mukaan matkapuhelinliittymien puhelinmarkkinointikiellosta voitaisiin luopua. Sääntelyssä tulisi lähtökohtaisesti pyrkiä teknologianeutraaliuteen ja välttää sektorikohtaista erityissääntelyä. Jos puhelinmarkkinointikieltoa kuitenkin jatketaan, kannattaa virasto sen uudelleen arviointia viimeistään puhelinmarkkinointisääntelyyn vaikuttavan sähköisen viestinnän tietosuoja-asetuksen voimaantulon yhteydessä.